CELEX: 52021PC0152
Language: da
Date: 2021-03-31
Title: Forslag til RÅDETS GENNEMFØRELSESAFGØRELSE om at give Kroatien tilladelse til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF

EUROPA-KOMMISSIONEN
            Bruxelles, den 31.3.2021
            COM(2021) 152 final
            2021/0075(NLE)
            Forslag til
            RÅDETS GENNEMFØRELSESAFGØRELSE 
            om at give Kroatien tilladelse til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Reglerne for beskatning af energiprodukter og elektricitet i Unionen er fastlagt i Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                     1
                   ("energibeskatningsdirektivet" eller "direktivet").
               
               
                  I henhold til direktivets artikel 19, stk. 1, og i tilslutning til bestemmelserne i navnlig artikel 5, 15 og 17 kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser af afgiftssatsen, hvis særlige politiske hensyn taler herfor.
               
               
                  I medfør af Rådets gennemførelsesafgørelse 2014/921/EU af 16. december 2014
                     2
                   har Kroatien bemyndigelse til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF.
               
               
                  Formålet med dette forslag er på anmodning fra Kroatien at forlænge denne tilladelse, eftersom den nuværende tilladelse udløb den 19. december 2020. Fritagelsen har til formål at reducere omkostningerne for juridiske personer, der er registreret som godkendt til at gennemføre minerydningsaktiviteter, og dermed fremskynde disse aktiviteter og bidrage til gennemførelsen af humanitær minerydning i Kroatien.
               
               
                  Minerydningsaktiviteterne finder sted i overensstemmelse med den internationale konvention om forbud mod brug, oplagring, produktion og overførsel af personelminer samt deres destruktion (Ottawa-konventionen) fra 1998 og den internationale konvention om klyngeammunition, der blev undertegnet i Oslo i 2018 og forbyder brug, produktion, overførsel og oplagring af klyngeammunition og fastlægger rammer for samarbejde og bistand for at sikre rydning af områder forurenet med klyngeammunition, samt Kroatiens lov om minerydning (OG 110/15, 118/18 og 98/19).
               
               
                  I 2018 indgav Republikken Kroatien en ny anmodning om forlængelse af minerydningsfristen i overensstemmelse med artikel 5 i Ottawa-konventionen. Denne anmodning blev godkendt på det syttende møde mellem de stater, der er parter i konventionen, og der er nu fastlagt en ny frist på 1. marts 2026 til gennemførelse af minerydningsaktiviteterne.
               
               
                  I overensstemmelse med forlængelsen af minerydningsfristen og ved brev af 18. september 2020 meddelte de kroatiske myndigheder Kommissionen deres ønske om at forlænge afgiftsfritagelsen for dieselolie, der anvendes til at drive maskiner til humanitær minerydning, indtil den 19. december 2026. Der blev givet yderligere oplysninger ved breve af 13. oktober 2020 og 6. november 2020.
               
               
                  De kroatiske myndigheders ønsker at fortsætte med at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF.
               
               
                  Den ønskede gyldighedsperiode for undtagelsen er fra den 19. december 2020 til den 19. december 2026 og er en fortsættelse af den nuværende undtagelse, som ligger inden for den maksimale periode, der er tilladt ifølge energibeskatningsdirektivets artikel 19.
               
               
                  Formålet med den foranstaltning, der skal anvendes af Kroatien, er at skabe incitament til hurtigere rydning af formodede minefelter, hvilket vil frigive landbrugsjord og skove, som dermed igen bliver tilgængelige for økonomiske aktiviteter. Foranstaltningen forventes også at have umiddelbare positive virkninger på menneskers liv og sundhed i de områder, der er forurenet med miner og ueksploderet ammunition.
               
               
                  Foranstaltningen består af en afgiftsfritagelse for dieselolie, der anvendes til at drive maskiner til humanitær minerydning af områder, der er forurenet med miner, og fritagelsen gælder kun for juridiske enheder, der er registreret med henblik på minerydning. Foranstaltningen gennemføres ved refusion af punktafgifter. Maskiner, som anvender dieselolie, der er fritaget for betaling af punktafgifter, klassificeres i henhold til deres formål, deres arbejdsredskaber og deres funktionsmåde. De kompetente afdelinger under Kroatiens minerydningscenter vil overvåge og føre registre over maskinernes drift. Der vil være et særligt skema for hver maskine, hvor driftstid, effekt og brændstofforbrug registreres for hver dag. Når et projekt er afsluttet, vil minerydningsoperatøren indgive et skema for tilbagebetaling af punktafgifter for de maskiner, der er blevet anvendt på stedet, ledsaget af en logbog for hver maskine. I overensstemmelse med det generelle ansvar for at overvåge gennemførelsen af lovgivningen om punktafgifter vil finansministeriets skatteforvaltning på grundlag af oplysninger om stedet, hvor minerydningsaktiviteten finder sted, foretage systematisk kontrol af det brændstof, der anvendes til minerydningsmaskinerne.
               
               
                  Ifølge data fra de kroatiske myndigheder er der i Kroatien 44 godkendte juridiske enheder med 43 maskiner, der bruges til humanitær minerydning. Det er dog ikke hensigten, at foranstaltningen kun skal begrænses til sådanne godkendte operatører, men at den i fremtiden vil finde anvendelse på alle nye godkendte operatører og minerydningsmaskiner, som kan benyttes til dette formål. Kroatiens minerydningscenter godkender og registrerer alle nye minerydningsmaskiner, som er bestemt til anvendelse til humanitær minerydning.
               
            
            
               Uden foranstaltningen vil operatører af minerydningsudstyr, som har tilladelse til at udføre minerydningsaktiviteter på Kroatiens område, skulle betale den nationale punktafgift på dieselolie anvendt som brændstof i motorkøretøjer, som i øjeblikket er på 3 060 HRK pr. 100 liter (ca. 404 EUR baseret på en vekselkurs pr. 1. oktober 2020 på 1 EUR = 7,5630 HRK) og gælder for brændstof anvendt i motorkøretøjer samt stationære motorer, tunge maskiner og køretøjer beregnet til brug uden for offentlig vej (artikel 8, stk. 2, litra b), c) og d), i energibeskatningsdirektivet). Den tidsbegrænsede afgiftsfritagelse ville give operatørerne mulighed for at reducere deres omkostninger til minerydningsaktiviteter i en begrænset periode og dermed skabe et incitament til at intensivere deres arbejde i perioden for foranstaltningens anvendelse. Dette vil fremskynde processen for minerydning. De personer, der er omfattet af foranstaltningen, er juridiske personer, som har fået tilladelse til minerydning fra Indenrigsministeriet i overensstemmelse med loven om minerydning (OG 110/15, 118/18 og 98/19) og har maskiner, der er godkendt hertil i overensstemmelse med bekendtgørelsen om tekniske krav til og overensstemmelsesvurdering af maskiner, der bruges til humanitære minerydningsaktiviteter (OG 53/07, 39/11 og 57/13).
            
            
               
                  Kroatien har anmodet om, at tilladelsen gives indtil den 19. december 2026 med begyndelse fra den 19. december 2020 – uden afbrydelse af den nuværende undtagelse og inden for den maksimale frist, der er angivet i direktivets artikel 19, stk. 2.
               
            
            
               •Sammenhæng med de gældende regler på samme område
            
            
               
                  Beskatning af dieselolie anvendt til industrielle og kommercielle formål er reguleret ved direktiv 2003/96/EF, særlig artikel 8. Artikel 5, 15 og 17 giver medlemsstaterne mulighed for at anvende afgiftsdifferentieringer, herunder -fritagelser og -lempelser, for visse anvendelser af dieselolie. Bestemmelserne indebærer dog ikke som sådan en afgiftsfritagelse for dieselolie anvendt til drift af maskiner til humanitær minerydning.
               
            
         
         
            
               Bestemmelser i energibeskatningsdirektivet
            
            
               
                  Vurdering af foranstaltningen efter artikel 19 i direktiv 2003/96/EF
               
               
                  Artikel 19, stk. 1, første afsnit, i direktivet foreskriver, at: 
               
               
                  Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor.
               
               
                  Muligheden for at indføre en fordelagtig afgiftsmæssig behandling af dieselolie anvendt til drift af maskiner til humanitær minerydning kan læses af direktivets artikel 19, idet artiklens formål er at tillade medlemsstaterne at indføre yderligere fritagelser eller lempelser, hvis særlige politiske hensyn taler herfor. 
               
               
                  Kroatien har anmodet om, at foranstaltningen finder anvendelse i seks år, som er den maksimale periode, der tillades i artikel 19, stk. 2. Denne periode stemmer overens med Kroatiens internationale tilsagn vedrørende gennemførelse af minerydningsaktiviteter.
               
               
                  Undtagelsen bør imidlertid ikke være til skade for en fremtidig udvikling af den eksisterende retlige ramme, og den bør tage hensyn til den kommende revision af energibeskatningsdirektivet og det forhold, at Rådet sandsynligvis vil vedtage en retsakt, der er baseret på Kommissionens forslag om ændring af energibeskatningsdirektivet. Denne revision følger oven på evalueringen af energibeskatningsdirektivet
                     3
                   og Rådets konklusioner af 28. november 2019 om EU's ramme for energibeskatning
                     4
                  . I sine konklusioner opfordrede Rådet Kommissionen til at analysere og evaluere mulige løsninger med henblik på i rette tid at offentliggøre et forslag til revision af energibeskatningsdirektivet samt til at lægge særlig vægt på anvendelsesområdet for direktivet, minimumssatser og specifikke skattelettelser og ‑fritagelser. 
               
            
            
               Selv om det synes passende at give tilladelse for den anmodede periode, bør undtagelsens gyldighed omstændighederne taget i betragtning være med forbehold for ikrafttrædelsen af generelle bestemmelser på området på et tidspunkt før en 19. december 2026.
            
            
            
               
                  Statsstøttereglerne
               
               
                  De kroatiske myndigheder påtænker at anvende afgiftsfritagelsen på dieselolie, der anvendes til at drive maskiner til humanitær minerydning, ved at refundere hele punktafgiften til alle registrerede operatør, som udfører minerydningsaktiviteter. De kroatiske myndigheder fremfører, at foranstaltningen ikke udgør statsstøtte. Dette forslag berører ikke en eventuel vurdering af foranstaltningen efter statsstøttereglerne. Forslaget til Rådets gennemførelsesafgørelse berører heller ikke medlemsstatens forpligtelse til at sikre overholdelse af statsstøttereglerne.
               
            
            
               •Sammenhæng med Unionens politik på andre områder
            
            
               
                  Sundheds- og miljøpolitik
               
               
                  Den ønskede foranstaltning vedrører EU's sundheds- og miljøpolitik, for så vidt som den vil bidrage til en hurtigere reduktion af de mineforurenede områder i Republikken Kroatien, som udgør en trussel for menneskers, husdyrs og vilde dyrs liv og sundhed. De mål, der søges opfyldt med foranstaltningen, er i sagens natur af regional og sektormæssig karakter, eftersom de områder, der skal ryddes for miner, spænder sig over flere forskellige regioner i Republikken Kroatien, og de sektorer, der er berørt af foranstaltningen, er landbruget og skovbruget. Anvendelsen af foranstaltningen har direkte positive virkninger på beskyttelsen af menneskers liv og sundhed i de områder, der er forurenet med miner og ueksploderet ammunition.
               
               
                  Transportpolitik
               
               
                  Foranstaltningen er begrænset til dieselolie, der anvendes i godkendte specialbyggede maskiner, der er konstrueret og bygget specifikt til rydning af minerede områder, og den er også begrænset til mineforurenede områder i Republikken Kroatien. Det bør også nævnes, at disse maskiner ikke kan anvendes til nogen form for transport på offentlig vej.
               
               
                  Det indre marked og loyal konkurrence
               
               
                  Under disse omstændigheder forekommer foranstaltningen også acceptabel ud fra hensynet til et velfungerende indre marked og behovet for at sikre loyal konkurrence. Dette skyldes navnlig, at den ikke begunstiger bestemte virksomheder frem for andre, da den vil gælde for alle virksomheder, der er involveret i humanitær minerydning i Kroatien. Ligeledes vil foranstaltningen ikke påvirke samhandelen mellem medlemsstaterne i betragtning af dens særlige karakter, og da den er begrænset til mineforurenede områder i Republikken Kroatien.
               
               
                  Det kan således konkluderes, at foranstaltningen er forenelig med Unionens politik på sundheds-, miljø-, transport- og konkurrenceområdet.
               
               
                  Den tidsramme, der foreslås for forlængelsen af tilladelsen til at anvende afgiftsfritagelsen, gør det usandsynligt, at den analyse, der er foretaget i de foregående afsnit, vil ændre sig inden foranstaltningens udløb.
               
            
         
         
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 19 i Rådets direktiv 2003/96/EF.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Indirekte beskatning, som er omfattet af artikel 113 i TEUF, er ikke i sig selv et område, der falder ind under Den Europæiske Unions enekompetence i den i artikel 3 i TEUF fastlagte betydning.
               
               
                  I henhold til artikel 19 i direktiv 2003/96/EF har Rådet enekompetence til i form af afledt ret at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan derfor ikke sætte sig i stedet for Rådet. Nærhedsprincippet finder derfor ikke anvendelse ved denne gennemførelsesafgørelse. Eftersom denne afgørelse ikke er et udkast til lovgivningsmæssig retsakt, skal den ikke fremsendes til de nationale parlamenter efter protokol nr. 2 til traktaterne med henblik på vurdering af overholdelsen af nærhedsprincippet.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet. Afgiftsfritagelsen går ikke videre, end hvad der er nødvendigt for at nå det pågældende mål.
               
            
            
               •Valg af retsakt
            
            
               
                  Den foreslåede retsakt er en gennemførelsesafgørelse vedtaget af Rådet. Artikel 19 i direktiv 2003/96/EF åbner kun mulighed for denne type foranstaltning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Foranstaltningen kræver ikke en evaluering af eksisterende lovgivning.
               
            
            
               •Høringer af interesserede parter
            
            
               
                  Forslaget er baseret på en anmodning fra Kroatien og vedrører kun denne medlemsstat.
               
            
            
               •Ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Forslaget vedrører en tilladelse til en medlemsstat på dennes egen anmodning og kræver ikke en konsekvensanalyse.
               
               
                  Der er stadig et formodet mineret område på 295,9 km2 i Republikken Kroatien, som spænder sig over 50 byer og kommuner i 8 amter. Det er fuldstændig forbudt at bevæge sig ind i eller rundt i disse områder.
               
            
         
         
            
               
                  I øjeblikket foretages minerydningsaktiviteterne af 617 mineryddere, områdeledere og støttepersonale ansat ved 44 godkendte juridiske enheder til at udføre minerydningsaktiviteter. Disse aktiviteter udføres ved hjælp af 43 specialbyggede maskiner til minerydning.
               
               
                  De af Kroatien afgivne oplysninger viser, at foranstaltningen vil få begrænset indvirkning på afgiftsindtægterne. De kroatiske myndigheder anslår, at skatteudgifterne i forbindelse med foranstaltningen samlet set vil beløbe sig til 3 199 475 HRK (omkring 423 043 EUR) i de seks år, foranstaltningen varer.
               
               
                  Kroatien forventer, at foranstaltningen vil have positiv indvirkning med hensyn til en succesfuld og rettidig gennemførelse af minerydningsaktiviteterne, idet den vil nedbringe driftsomkostningerne for de økonomiske aktører, der beskæftiger sig med minerydning.
               
            
            
               •Målrettet regulering og forenkling
            
            
               
                  Foranstaltningen indebærer ikke en forenkling. Den følger af Kroatiens anmodning og vedrører kun denne medlemsstat.
               
            
            
               •Grundlæggende rettigheder
            
            
               
                  Forslaget har ingen indvirkning på grundlæggende rettigheder.
               
            
            
               4.VIRKNINGER FOR BUDGETTET
            
            
               
                  Foranstaltningen indebærer ikke nogen finansiel eller administrativ byrde for Unionen. Forslaget har derfor ingen virkninger for Unionens budget.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Der er ikke behov for en gennemførelsesplan. Forslaget vedrører en tilladelse til afgiftsfritagelse til en enkelt medlemsstat, som denne selv har anmodet om. Den gives for en begrænset periode frem til den 19. december 2026. Foranstaltningen kan evalueres, hvis der anmodes om en fornyelse, efter at gyldighedsperioden er udløbet.
               
            
            
               •Forklarende dokumenter (for direktiver)
            
            
               
                  Dette forslag kræver ingen forklarende dokumenter om gennemførelsen. 
               
            
            
               •Nærmere redegørelse for de enkelte bestemmelser i forslaget
            
            
               
                  I artikel 1 gives Kroatien tilladelse til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF.
               
               
                  I artikel 2 fastsættes det, at tilladelsen gælder fra den 19. december 2020 i forlængelse af Rådets gældende gennemførelsesafgørelse 2014/921/EU og indtil den 19. december 2026, hvilket svarer til den maksimale periode på 6 år, der er fastsat i direktivet, i overensstemmelse med Kroatiens anmodning.
               
            
            
               2021/0075 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
         
         
            
               om at give Kroatien tilladelse til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF
            
            
               RÅDET FOR DEN EUROPÆISKE UNION HAR
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                  5
               , særlig artikel 19,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Rådets gennemførelsesafgørelse 2014/921/EU
                  6
                fik Kroatien bemyndigelse til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF indtil den 19. december 2020.
            
            
               (2)Den 18. september 2020 anmodede Kroatien om tilladelse til fortsat at anvende en afgiftsfritagelse for dieselolie, der anvendes til at drive maskiner til humanitær minerydning i perioden 19. december 2020 til 19. december 2026. Efter anmodning fra Kommissionen fremlagde Kroatien den 13. oktober og den 6. november 2020 yderligere oplysninger til støtte for sin ansøgning.
            
            
               (3)Med den påtænkte afgiftsfritagelse sigter Kroatien mod at fremskynde minerydningen i de resterende mineforurenede områder i forskellige regioner. Foranstaltningen vil således have umiddelbare positive virkninger på befolkningens liv og sundhed i disse regioner.
            
            
               (4)Foranstaltningen bør begrænses til godkendte specialbyggede maskiner, der er konstrueret og bygget specifikt til rydning af minerede områder.
            
            
               (5)Foranstaltningen bør begrænses til mineforurenede områder på Kroatiens område.
            
            
               (6)Foranstaltningen bør gælde alle erhvervsdrivende, der er involveret i humanitær minerydning i Kroatien, således at ingen økonomisk fordel gives til en bestemt involveret erhvervsdrivende.
            
            
               (7)Foranstaltningen kan derfor godtages ud fra hensynet til et velfungerende indre marked og behovet for at sikre loyal konkurrence, og den er forenelig med Unionens sundheds-, miljø-, energi- og transportpolitik.
            
            
               (8)Hver tilladelse, der er indrømmet i henhold til artikel 19, stk. 1, i direktiv 2003/96/EF, skal være strengt tidsbegrænset. For at give de erhvervsdrivende en tilstrækkelig grad af sikkerhed og tilstrækkelig tid til at afslutte processen for rydning af de forurenede områder, bør tilladelsen gives for en periode på seks år.
            
            
               (9)For at skabe retssikkerhed for erhvervsdrivende, der er involveret i minerydning, og undgå en mulig stigning i den administrative byrde som følge af ændringer af den gældende afgiftssats bør Kroatien kunne anvende afgiftsfritagelsen for dieselolie, der anvendes til at drive maskiner til humanitær minerydning uden afbrydelse. Tilladelsen bør derfor gives med virkning fra den 19. december 2020 i umiddelbar forlængelse af den tidligere ordning i Rådets gennemførelsesafgørelse 2014/921/EU.
            
            
               (10)Denne afgørelse berører ikke anvendelsen af Unionens regler vedrørende statsstøtte —
            
            
               VEDTAGET DENNE AFGØRELSE: 
            
            
               Artikel 1
            
            
               Kroatien gives tilladelse til at indrømme afgiftsfritagelse for dieselolie, der anvendes til at drive maskiner, der anvendes til humanitær minerydning på landets område. Foranstaltningen er begrænset til godkendte specialbyggede maskiner, der er konstrueret og bygget specifikt til rydning af minerede områder.
            
            
               Artikel 2
            
         
         
            
               Denne afgørelse finder anvendelse fra den 19. december 2020 til den 19. december 2026.
            
            
               Skulle Rådet, som handler på grundlag af artikel 113 eller en anden relevant bestemmelse i traktaten om Den Europæiske Unions funktionsmåde, imidlertid fastsætte generelle regler om skattemæssige fordele for humanitær minerydning, ophører denne afgørelse med at finde anvendelse på den dag, hvor disse generelle regler træder i kraft.
            
            
            
               Artikel 3
            
            
               Denne afgørelse er rettet til Kroatien.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 283 af 31.10.2003, s. 51.
               
               
                  
                     (2)
                  
                        EUT L 363 af 18.12.2014, s. 50.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        Rådets konklusioner af 28. november 2019, 14608/19, FISC 458. 
               
               
                  
                     (5)
                  
                        EUT L 283 af 31.10.2003, s. 51.
               
               
                  
                     (6)
                  
                        Rådets gennemførelsesafgørelse 2014/921/EU af 16. december 2014 om bemyndigelse af Kroatien til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF (EUT L 363 af 18.12.2014, s. 150).